Изх. № 12-09-56

София,

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**от**

**Даниел Митов, министър на външните работи**

**Относно:** Проект на Решение на Министерския съвет за одобряване на проект на Закон за допълнение на Закона за приватизация и следприватизационен контрол

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА ЗАМЕСТНИК МИНИСТЪР- ПРЕДСЕДАТЕЛИ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация предлагам на Вашето внимание проект на Решение на Министерския съвет за одобряване на проект на Закон за допълнение на Закона за приватизация и следприватизационен контрол (ЗД на ЗПСК).

Със Закон за изменение и допълнение на Закона за приватизация и следприватизационен контрол (обн. ДВ бр. 41 от 2015г., в сила от 05.06.2015г.) търговското дружество със 100% държавно участие в капитала „Агенция дипломатически имоти в страната” ЕООД беше включено в списъка – приложение №1 по чл.3, ал.1 от ЗПСК.

В капитала на „Агенция дипломатически имоти в страната” ЕООД са включени обособени части, които са от важно значение за дейността му като резиденции и канцеларии на посолства, намиращи се в различни части на град София и предназначени за обслужване от много години на необходимостта за осигуряване на дипломатическите мисии у нас с недвижими имоти, предназначени за изпълнение на техните функции съгласно Виенската конвенция за дипломатическите отношения и Виенската конвенция за консулските отношения.

В капитала на Дружеството са включени и гаражи, които се ползват от посолства и дипломатически представителства, както и от културни институти и центрове към дипломатическите мисии, като се гарантира сигурност на дипломатическите автомобили и по този начин се изпълняват и изискванията на чл. 21 от Виенската конвенция за дипломатически отношения от 1967г. Евентуалната им продажба би довела до проблеми, свързани с обслужване на дипломатическите мисии у нас, тъй като за повечето от тях е важно осигуряването на подходящ охраняем гараж в София.

Евентуална бъдеща продажба на обособени части от Дружеството би довела и до затруднение „АДИС” ЕООД да изпълнява своята обичайна дейност, включително и по ангажиментите на държавата по Виенската конвенция за дипломатическите отношения.

„АДИС” ЕООД е създадено с цел да обслужва дипломатическите мисии, като основният му предмет на дейност е отдаване под наем на недвижими имоти и принадлежащите към тях технически съоръжения за жилищни, търговски или административни нужди на членовете на Дипломатическия корпус в Република България.

В капитала на Дружеството е включен и почивен дом „Златни пясъци”, който задоволява социалните потребности от отдих и почивка на служители на МВнР и „АДИС” ЕООД. Традиционно се ползва за организиране на събития на дипломатически мисии и други ведомства. Последно беше проведена конференция на Дружество за обединените нации в България на тема: „Модел черноморско икономическо сътрудничество“. Домът е самостоятелно обособен и осигурява добра възможност за сигурността на провежданите мероприятия. Почивният дом се ползва ежегодно за почивни и рекреационни нужди от служители на администрацията на МВнР, както и служители на дипломатически мисии у нас.

Във връзка с гореизложеното, предлагаме на Вашето внимание проект на решение на Министерския съвет за одобряване на проект на Закон за допълнение на Закона за приватизация и следприватизационен контрол, с цел включване на обособени части от „АДИС” ЕООД в забранителния списък за приватизация – приложение № 1 към чл. 3, ал. 1 от ЗПСК.

Предложеният проект на акт не предвижда хармонизация на актове на правото на Европейския съюз, поради което не се изготвя справка за съответствие с европейското право.

Предлаганият проект на Решение на Министерския съвет за одобряване на законопроект няма да окаже пряко и/или косвено въздействие върху държавния бюджет, поради което прилагаме Финансова обосновка по чл. 35, ал.1, т.4, б. „б” от Устройствения правилник на Министерския съвет и на неговата администрация.

По проекта на акт е проведено обществено обсъждане в съответствие с изискванията на Закона за нормативните актове, като постъпилите предложения са отразени в приложената таблица. Проектът на акт съгласуван с всички министерства, като становищата им по него също са отразени в приложената към доклада съгласувателна таблица.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА ЗАМЕСТНИК МИНИСТЪР- ПРЕДСЕДАТЕЛИ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 4, т. 1 от Устройствения правилник на Министерския съвет и на неговата администрация, предлагам Министерският съвет на Република България да приеме Решение за одобряване на проект на Закон за допълнение на Закона за приватизация и следприватизационен контрол.

**ПРИЛОЖЕНИЯ:**

1. Проект на Решение на Министерския съвет за одобряване на проект на Закон за допълнение на Закона за приватизация и следприватизационен контрол;

2. Проект на Закон за допълнение на Закона за приватизация и следприватизационен контрол;

3. Мотиви към законопроекта;

4. Финансова обосновка;

5. Таблица с получените становища;

6. Проект на съобщение за средствата за масово осведомяване.

**С уважение,**

**ДАНИЕЛ МИТОВ**

**МИНИСТЪР НА ВЪНШНИТЕ РАБОТИ**